Die Farao is vir geen enkele woord van Moses en Aaron gevoelig nie. Hy voel dat hy as ‘n belangrike god met die ander gode van Egipte Israel kan beheer Hy dink dat hy saam met die ander Egiptiese gode die HERE in bedwang kan hou. Dit is hoekom hy Moses en Aaron daarvan beskuldig dat hulle die volk net van hulle werk afhou. Hy jaag hulle van voor sy troon weg.
Dit is vir Farao baie erg as die volk Israel nie meer werk nie. Hy noem hulle die volk van die land. Dit wys hier daarop dat hulle die laagste klasse in die samelewing is. Dit is al erg genoeg dat daar so baie van hulle is. As hulle nie meer werk nie word hulle nog meer ‘n bedreiging vir Egiptenaars. As hulle werk kan die Egiptenaars van hulle voordeel trek.
Een van die dinge wat hier opval is dat die ekonomie die belangrikste is. Dit gaan om die voordeel wat Farao en ander van die Israeliete kan trek. Mense word behandel asof hulle koopware is. Die Farao soek sy eie voordeel en daarom wil hy nie na die HERE luister nie. Dit is ook in ons tyd ´n groot gevaar. Die verleiding is groot om vir geld en welvaart te leef. Dan word ´n mens blind vir wat die HERE sê! Dan wil ´n mens nie meer na die HERE luister as jy dink dat dit jou geld en welvaart gaan kos nie. Die gevolg is die teenoorgestelde. Jy verloor dan die skat wat vir jou die ewige lewe gee. Jy leef dan sonder Christus omdat jy nie na die HERE as die enigste God luister nie.
Farao reageer nie net met woorde op dit wat Moses en Aaron vir hom gesê het nie. Hy neem ook nuwe maatreëls. Hy roep die drywers en die opsigters by hom. Die drywers is Egiptenaars wat die Israeliete aandryf om hulle werk te doen. Hulle is die groot base. Die opsigters is Israeliete wat toesig moet hou en moet aanteken of die vasgestelde hoeveelheid stene gemaak is.
Die drywers is mense wat God se volk werklik verdruk. Kyk 3:7. Die opsigters is deel van God se volk en tree ook vir die volk in. Kyk vs 14-16. Farao gee vir die drywers en opsigters die bevel dat hulle vir die Israeliete nie meer die strooi mag gee wat vir die mengsel van die bakstene benodig is nie. Hulle moet dit nou iewers self gaan kry. Nogtans moet die Israeliete elke dag nog dieselfde hoeveelheid stene bak as daarvoor. Farao wil die Israeliete nog harder laat werk sodat hulle nie meer tyd en krag het om met mekaar te praat nie. Hy wil daarvoor sorg dat hulle nie meer daaraan kan dink en werk om 'n rukkie verlof te kry nie. Hulle moet nie meer lus en krag hê om vir God te offer nie. Ons sien hier die beeld van die duiwel. Die duiwel wil dat in sy diens bly. Hy wil daarvoor sorg dat vir ons geen uitkomkans kry om regtig die HERE te dien en ander mense te word nie. Hy wil die evangelie by ons weghou. Hy wil die beeld skep dat die lewe vir jouself en in diens van hom beter is as die lewe in regte vryheid vir Christus. Laat jou nie bedrieg deur die duiwel wat regtig 'n slawedrywer is nie.